ABADDE akulira poliisi y'e Bulenga, Moses Ocitia w'afiiridde abadde ateekateeka kwanjula na kukuba munne mbaga mu mwezi gw'omunaana (August).
Mukulu w'omugenzi, Jackson Batiga ategeezezza nti muto we omwaka oguwedde yakyala mu bakadde abamuzaalira omukyala era babadde bali mu nteekateeka za kwanjula mu mwezi gw'omunana.
Ocitia afiiridde ku myaka 33 ng'alese nnamwanda omu, yeegatta ku poliisi mu mwaka gwa 2012 nga kadeeti nga yatandikira Kawempe nga OC gye yava ne yeegatta ku poliisi y'e Bulenga mu 2015 ng'ono ye yadda mu bigere bya Hassan Musooba eyaliwo ebiseera ebyo.
Abadde ne diguli mu by'enfuna okuva mu Uganda Christian Univesrity e Mukono.
Ocitia yatomeddwa mmotoka ekika kya Super Custom nnamba UAT 610S mu kiro ekyakeesezza olunaku lw'eggulo ku Lwokuna e Lubowa ku luguudo lw'e Ntebe ng'ava okuzzaayo mukwano gwe awaka. Yafudde yaakatuusibwa mu ddwaaliro e Mulago.